CELEX: 32016D1327
Language: el
Date: 2016-08-01 00:00:00
Title: Εκτελεστική απόφαση (ΕΕ) 2016/1327 της Επιτροπής, της 1ης Αυγούστου 2016, για τη χορήγηση ενωσιακής αναγνώρισης του Ινδικού Νηογνώμονα σύμφωνα με τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων [κοινοποιηθείσα υπό τον αριθμό C(2016) 4895] (Κείμενο που παρουσιάζει ενδιαφέρον για τον ΕΟΧ)

3.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 209/15
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/1327 ΤΗΣ ΕΠΙΤΡΟΠΉΣ
   της 1ης Αυγούστου 2016
   για τη χορήγηση ενωσιακής αναγνώρισης του Ινδικού Νηογνώμονα σύμφωνα με τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων
   
      
         [κοινοποιηθείσα υπό τον αριθμό C(2016) 4895]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 391/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με κοινούς κανόνες και πρότυπα για τους οργανισμούς επιθεώρησης και ελέγχου πλοίων (1), και ιδίως το άρθρο 4 παράγραφος 1,
   Έχοντας υπόψη την από 17 Δεκεμβρίου 2012 επιστολή, με την οποία οι βουλγαρικές αρχές ζήτησαν από την Επιτροπή ενωσιακή αναγνώριση του Ινδικού Νηογνώμονα (Indian Register of Shipping — εφεξής «IRS»),
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 3 παράγραφος 1 του κανονισμού (ΕΚ) αριθ. 391/2009, τα κράτη μέλη που επιθυμούν να χορηγήσουν εξουσιοδότηση σε οιονδήποτε οργανισμό ο οποίος δεν έχει ακόμη αναγνωρισθεί, υποβάλλουν αίτηση αναγνώρισης στην Επιτροπή.
            
         
               (2)
            
            
               Στις 17 Δεκεμβρίου 2012, η Δημοκρατία της Βουλγαρίας υπέβαλε στην Επιτροπή αίτηση αναγνώρισης του IRS, μαζί με πλήρεις πληροφορίες και αποδεικτικά στοιχεία σχετικά με τη συμμόρφωση του IRS προς τα ελάχιστα κριτήρια που ορίζονται στο παράρτημα I του κανονισμού (ΕΚ) αριθ. 391/2009 και με τη δέσμευσή του να συμμορφωθεί προς τις διατάξεις του άρθρου 8 παράγραφος 4 και των άρθρων 9, 10 και 11 του εν λόγω κανονισμού.
            
         
               (3)
            
            
               Η Επιτροπή, με τη συνδρομή του Ευρωπαϊκού Οργανισμού για την Ασφάλεια στη Θάλασσα, εξακρίβωσε ότι ο IRS πληροί τα ελάχιστα κριτήρια που καθορίζονται στο παράρτημα I του κανονισμού (ΕΚ) αριθ. 391/2009.
            
         
               (4)
            
            
               Η Επιτροπή επαλήθευσε επίσης ότι ο IRS έχει δεσμευτεί ότι θα συμμορφωθεί προς τις διατάξεις του άρθρου 8 παράγραφος 4 και των άρθρων 9, 10 και 11 του κανονισμού (ΕΚ) αριθ. 391/2009.
            
         
               (5)
            
            
               Η αξιολόγηση βασίστηκε στην εξέταση των εγγράφων που υπέβαλε η βουλγαρική ναυτιλιακή διοίκηση, η οποία διενέργησε έλεγχο του IRS τον Μάιο του 2011, καθώς και στα αποτελέσματα τριών επιθεωρήσεων που πραγματοποίησε το 2013 ο Ευρωπαϊκός Οργανισμός για την Ασφάλεια στη Θάλασσα εξ ονόματος της Επιτροπής στην έδρα του IRS και σε δύο τοπικά γραφεία του, συμπεριλαμβανομένου ενός στην Ινδία και ενός στην Κίνα. Η Επιτροπή ολοκλήρωσε την αξιολόγησή της τον Φεβρουάριο του 2016, με βάση τελικό έλεγχο του IRS τον οποίο διενέργησε η βουλγαρική ναυτιλιακή διοίκηση στα τέλη του 2015.
            
         
               (6)
            
            
               Στις περιπτώσεις που εντοπίστηκαν ελλείψεις, ο IRS σχεδίασε και εφάρμοσε κατάλληλα διορθωτικά μέτρα. Η εφαρμογή ορισμένων διορθωτικών μέτρων βρίσκεται ακόμη σε εξέλιξη και θα παρακολουθείται. Το γεγονός αυτό, ωστόσο, δεν θέτει υπό αμφισβήτηση τη συνολική αξιολόγηση του IRS για τους σκοπούς της αναγνώρισης.
            
         
               (7)
            
            
               Συγκεκριμένα, η Επιτροπή εξακρίβωσε ότι ο IRS διαθέτει αποδοτικό και εδραιωμένο σύστημα ποιότητας, πιστοποιημένο ότι πληροί τα σχετικά ρυθμιστικά και βιομηχανικά πρότυπα, το οποίο εφαρμόζεται ορθά σε ολόκληρη την οργάνωσή του.
            
         
               (8)
            
            
               Κατά τη διαδικασία αξιολόγησης, ο IRS συνεργάστηκε πλήρως, αποτελεσματικά και με διαφάνεια με τη βουλγαρική ναυτιλιακή διοίκηση, την Επιτροπή και τον Ευρωπαϊκό Οργανισμό για την Ασφάλεια στη Θάλασσα· ο IRS απέδειξε την ικανότητά του να βελτιώνει την οργάνωση και τις διαδικασίες του με προορατικό τρόπο.
            
         
               (9)
            
            
               Οι επιδόσεις του IRS από πλευράς ασφάλειας και πρόληψης της ρύπανσης, αν και ελαφρώς χαμηλότερες από τον μέσο όρο των επιδόσεων των επί του παρόντος αναγνωρισμένων οργανισμών, κρίνονται ικανοποιητικές. Ο IRS κατατάχθηκε στην κατηγορία «μεσαίων» επιδόσεων του μνημονίου συνεννόησης των Παρισίων για τον έλεγχο των πλοίων από το κράτος του λιμένα κατά τα έτη 2011, 2012, 2013 και 2014, ευρισκόμενος σταθερά στο ανώτερο μέρος της κλίμακας. Επίσης, δεν καταγράφηκε καμία απαγόρευση απόπλου στον IRS «από αναγνωρισμένο οργανισμό» κατά την περίοδο 2010-2014 βάσει του καθεστώτος ελέγχου από το κράτος του λιμένα που ασκεί η Ακτοφυλακή των Ηνωμένων Πολιτειών, ο IRS κατατάχθηκε μάλιστα στην κατηγορία «υψηλών» επιδόσεων του μνημονίου συνεννόησης του Τόκιο για τον έλεγχο των πλοίων από το κράτος του λιμένα κατά τα έτη 2011, 2012, 2013 και 2014. Ωστόσο, διαπιστώθηκε ότι σημαντικό μέρος των ταξινομημένων στον IRS πλοίων φέρουν ινδική σημαία και δραστηριοποιούνται στα εσωτερικά ύδατα. Κατά συνέπεια, δεν υπόκεινται σε επιθεωρήσεις ελέγχου από το κράτος του λιμένα.
            
         
               (10)
            
            
               Η νομική οντότητα στην οποία θα πρέπει να χορηγηθεί η αναγνώριση είναι ο «Ινδικός Νηογνώμονας», που συστάθηκε στην Ινδία το 1975 ως «μη κερδοσκοπική» ανώνυμη εταιρεία δυνάμει του τμήματος 25 του ινδικού νόμου περί εταιρειών, του 1956. Ο IRS είναι καταχωρισμένος στην πολιτεία Maharashtra, στην Ινδία, και έχει την έδρα του στην πόλη της Βομβάης· η εμπορική του ονομασία είναι «IRClass».
            
         
               (11)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ασφάλειας στη ναυτιλία και πρόληψης της ρύπανσης από τα πλοία, η οποία συστάθηκε βάσει του κανονισμού (ΕΚ) αριθ. 2099/2002 του Ευρωπαϊκού Κοινοβουλίου και του Συμβουλίου (2),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ο «Ινδικός Νηογνώμονας» αναγνωρίζεται σύμφωνα με το άρθρο 4 παράγραφος 1 του κανονισμού (ΕΚ) αριθ. 391/2009.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 1 Αυγούστου 2016.
      
         
            Για την Επιτροπή
         
         Violeta BULC
         
            Μέλος της Επιτροπής
         
      
   
   
      (1)  ΕΕ L 131 της 28.5.2009, σ. 11.
   
      (2)  Κανονισμός (ΕΚ) αριθ. 2099/2002 του Ευρωπαϊκού Κοινοβουλίου και του Συμβουλίου, της 5ης Νοεμβρίου 2002, για την επιτροπή ασφάλειας στη ναυτιλία και πρόληψης της ρύπανσης από τα πλοία (COSS) και για την τροποποίηση των κανονισμών για την ασφάλεια στη ναυτιλία και την πρόληψη της ρύπανσης από τα πλοία (ΕΕ L 324 της 29.11.2002, σ. 1).